Document ID: 32009R1151

KOMISIJOS REGLAMENTAS (EB) Nr. 1151/2009
2009 m. lapkričio 27 d.
kuriuo nustatomi specialieji Ukrainos kilmės arba iš Ukrainos siunčiamo saulėgrąžų aliejaus, kuris gali būti užterštas mineraline alyva, importo reikalavimai ir panaikinamas Sprendimas 2008/433/EB
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto ii papunktį,
kadangi:
(1)
2008 m. birželio 10 d. Komisijos sprendimas 2008/433/EB nustatyti specialius reikalavimus, susijusius su Ukrainos kilmės arba iš Ukrainos siunčiamo saulėgrąžų aliejaus importu, dėl užteršimo mineraline alyva rizikos (2) priimtas siekiant apsaugoti visuomenės sveikatą, nes 2008 m. balandžio mėn. Ukrainos kilmės saulėgrąžų aliejuje buvo nustatytas didelis kiekis mineralinio parafino.
(2)
Ukrainos valdžios institucijos Komisijos tarnyboms pranešė apie tinkamos kontrolės sistemos, skirtos užtikrinti, kad visos į Bendriją eksportuojamos saulėgrąžų aliejaus siuntos būtų sertifikuojamos kaip neužterštos mineraline alyva ir tinkamos vartoti žmonėms, sukūrimą.
(3)
Šios kontrolės ir sertifikavimo sistemos duomenis Komisijos tarnybos ir valstybės narės įvertino bei aptarė 2008 m. birželio 20 d. Maisto grandinės ir gyvūnų sveikatos nuolatinio komiteto posėdyje. Buvo padaryta išvada, kad ši kontrolės ir sertifikavimo sistema gali būti patvirtinta.
(4)
2008 m. rugsėjo 16-24 d. Europos Komisijos Maisto ir veterinarijos tarnyba Ukrainoje atliko patikrinimą, siekdama įvertinti taikomas kontrolės sistemas, kuriomis siekiama užtikrinti, kad į Bendriją eksportuoti skirtas saulėgrąžų aliejus nebūtų užterštas mineraline alyva (3). Patikrinimo grupė padarė išvadą, kad Ukrainos valdžios institucijos įdiegė naują oficialią kontrolės sistemą, kuria siekiama, kad į Bendriją eksportuoti skirtas saulėgrąžų aliejus nebūtų užterštas mineraline alyva, ir kad šia kontrolės sistema suteikiama pakankamai garantijų tą padaryti. Tačiau, iš šių išvadų matyti, kad taršos šaltinis Ukrainos valdžios institucijoms atlikus tyrimą nepaaiškėjo, nes nebuvo paimta oficialių mėginių ir atliktas tolesnis tyrimas.
(5)
Atsižvelgdamos į rizikos lygį ir laikydamosi Sprendimo 2008/433/EB 1 straipsnio 4 dalies nuostatų, valstybės narės kontroliavo visas Ukrainos kilmės saulėgrąžų aliejaus siuntas, siekdamos patikrinti, ar jos neužterštos nepriimtinu mineralinės alyvos kiekiu ir ar privalomame sertifikate pateikta tiksli informacija. Šios kontrolės rezultatai rodo, kad Ukrainos valdžios institucijų taikomos kontrolės ir sertifikavimo sistemos yra tikslios ir patikimos. Atlikus visus tyrimus, paaiškėjo, kad sertifikate nurodytas teisingas mineralinės alyvos kiekis.
(6)
Yra tikslinga numatyti, kad siekiant nustatyti, ar saulėgrąžų aliejaus siuntose yra mineralinės alyvos, mėginiai būtų imami pagal 2007 m. kovo 28 d. Komisijos reglamento (EB) Nr. 333/2007, nustatančio mėginių ėmimo ir analizės metodus vykdant oficialią švino, kadmio, gyvsidabrio, neorganinio alavo, 3-MCPD ir benzo(a)pireno koncentracijos maisto produktuose kontrolę (4), nuostatas ir tarptautinį standartą ISO 5555:2003 dėl gyvulinių ir augalinių riebalų bei aliejų mėginių ėmimo.
(7)
Todėl yra tikslinga peržiūrėti dabartines priemones. Atsižvelgiant į tai, kad pakeitimai yra esminiai, o nuostatos yra taikomos tiesiogiai ir privalomos visos, Sprendimas 2008/433/EB turėtų būti pakeistas šiuo reglamentu, kuris vėliau galėtų būti peržiūrėtas remiantis šiame reglamente nustatytų tyrimų rezultatais.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas taikomas Ukrainos kilmės arba iš Ukrainos siunčiamam žaliam ir nevalytam saulėgrąžų aliejui, kurio KN kodas 1512 11 91 arba TARIC kodas 1512199010 (toliau - saulėgrąžų aliejus).
2 straipsnis
Apibrėžtys
Šiame reglamente „mineralinis parafinas“ reiškia sočiuosius angliavandenilius (C10-C56, išskyrus C27, C29 ir C31), kurie saulėgrąžų aliejuje laikomi endogeninės kilmės.
3 straipsnis
Sertifikavimas ir išankstinis pranešimas
1. Į Bendriją importuojamame saulėgrąžų aliejuje mineralinio parafino kiekis negali viršyti 50 mg/kg.
2. Prie kiekvienos importui pateiktos saulėgrąžų aliejaus siuntos pridedamas priede nurodytas sertifikatas, kuriuo patvirtinama, kad produkte esantis mineralinio parafino kiekis neviršija 50 mg/kg, ir laboratorijos, akredituotos pagal EN ISO/IEC 17025 mineralinės alyvos saulėgrąžų aliejuje tyrimui, išduota tyrimo ataskaita, kurioje pateikti mėginių ėmimo ir tyrimo, kuriais buvo siekiama nustatyti, ar siuntose yra mineralinės alyvos, rezultatai, tyrimo rezultatų matavimo neapibrėžtis, aptikimo riba ir tyrimo metodo kiekybinio įvertinimo riba.
3. Sertifikatą, prie kurio pridedama tyrimo ataskaita, pasirašo Ukrainos sveikatos ministerijos įgaliotasis atstovas.
4. Kiekvienai saulėgrąžų aliejaus siuntai suteikiamas kodas, kuris nurodytas ir prie siuntos pridedamuose sveikatos sertifikate, tyrimo ataskaitoje, kurioje pateikti mėginių ėmimo ir tyrimo rezultatai, ir prekybos dokumentuose.
5. Atliekant 2 dalyje nurodytą tyrimą, turi būti ištirtas pagal Reglamento (EB) Nr. 333/2007 nuostatas ir tarptautinį standartą ISO 5555:2003 paimtas mėginys.
6. Pašarų ir maisto verslo subjektai arba jų atstovai pirmam įvežimo punktui apie numatomą fizinio siuntos atvežimo datą ir laiką praneša likus ne mažiau nei vienai darbo dienai iki siuntos fizinio atvežimo.
4 straipsnis
Oficiali kontrolė
1. Valstybės narės kompetentingos institucijos tikrina, ar prie kiekvienos importui pateiktos saulėgrąžų aliejaus siuntos pridėti sertifikatas ir tyrimo ataskaita, kaip nustatyta 3 straipsnio 2 dalyje.
Valstybės narės ima mėginius ir atlieka tyrimus, siekdamos užtikrinti, kad tam tikrose atsitiktine tvarka atrinktose saulėgrąžų aliejaus siuntose, pateiktose importui į Bendriją, mineralinio parafino kiekis neviršytų 50 mg/kg.
Pasinaudodamos Skubaus įspėjimo apie maisto ir pašarų keliamą pavojų sistema, valstybės narės Komisijai praneša apie visas siuntas, kuriose, atsižvelgiant į matavimo neapibrėžtį, nustatytas mineralinio parafino kiekis viršija 50 mg/kg.
2. Oficiali kontrolė, kuri vykdoma prieš išleidžiant produktą į laisvą apyvartą Bendrijoje, atliekama per 15 darbo dienų nuo to laiko, kai siunta pateikiama importui ir fiziškai galima paimti mėginius.
5 straipsnis
Siuntos dalijimas
Siuntos nėra dalijamos tol, kol kompetentinga institucija neatlieka 4 straipsnyje nurodytos oficialios kontrolės.
Jei siunta dalijama, prie kiekvienos siuntos dalies pridedamos ir saugomos iki ji bus išleista į laisvą apyvartą 3 straipsnio 2 dalyje nurodytų oficialių dokumentų kopijos, kurias turi patvirtinti valstybės narės, kurios teritorijoje siunta dalijama, kompetentinga institucija.
6 straipsnis
Reikalavimų neatitinkančioms siuntoms taikomos priemonės
Reikalavimų neatitinkančioms saulėgrąžų aliejaus siuntoms taikomos 2004 m. balandžio 29 d. Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (5), 19 straipsnio nuostatos.
7 straipsnis
Išlaidos
Oficialios kontrolės, įskaitant mėginių ėmimą, tyrimą, sandėliavimą ir priemones, taikomas reikalavimų neatitinkančioms siuntoms, išlaidas padengia pašarų ir maisto verslo subjektai.
8 straipsnis
Panaikinimas
Sprendimas 2008/433/EB panaikinamas.
Nuorodos į panaikintą sprendimą laikomos nuorodomis į šį reglamentą.
9 straipsnis
Pereinamojo laikotarpio priemonės
Nukrypstant nuo 3 straipsnio 2 dalies, valstybės narės leidžia importuoti iki 2010 m. sausio 1 d. eksportuotas Ukrainos kilmės arba iš Ukrainos siunčiamas saulėgrąžų aliejaus siuntas, prie kurių pridėtas Sprendimo 2008/433/EB 1 straipsnyje nustatytas sertifikatas.
10 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 27 d.

Labels: 17
20
0
3
18